Grease

Original Broadway Cast Recording

## Greasesta

Jim Jacobsin ja Warren Caseyn musikaali ***Grease*** seuraa vuoden 1959 Amerikkalaisnuoriporukan ryhmäpaineen, kyseenalaistettavien arvojen ja teinirakkauden pyörittämää elämää. Päähenkilöitä ovat kesäloman aikana rakastuneet Sandy ja Danny, joiden suhde alkaa rakoilemaan uuden kouluvuoden alkaessa Rydell High Schoolissa.

## Historia

*Grease* esitettiin ensimmäistä kertaa *Kingston Mines* -yöklubilla Chicagossa 5. helmikuuta 1971. Musikaalin oli tarkoitus parodioida 50-luvun käytöstä ja 70-luvun elokuvakliseitä, minkä takia teksti oli lopulta hyvin röyhkeää, raakaa ja aggressiivista. Mauttomuudellaan esitys mahdollistaa monien teemojen, kuten teiniraskauden, ryhmäpaineen, rakkauden, ystävyyden, teinikapinan, seksuaalisuuden ja luokkaerojen käsittelyn. Suosion kasvaessa hurjaa sisältöä piti alkaa sensuroimaan, joten sopimattomia repliikkejä, lauluja ja kohtauksia alettiin leikata pois. Ennen leviämistään muille paikkakunnille ja Broadwaylle *Grease* sisälsi monia eri viittauksia Chicagon omiin nähtävyyksiin ja siellä tunnettuihin paikkoihin sekä sen alueen kansan taustoihin, minkä takia paikan- sekä esimerkiksi hahmojen sukunimiä tuli vaihtaa, jotta teksti olisi samaistuttavampaa suuremmalle yleisölle.

*Grease*sta on olemassa myös John Travoltan ja Olivia Newton-Johnin tähdittämä elokuvaversio vuodelta 1978, joka muutti joitain juonielementtejä, hahmoja ja kappaleita lisäämällä uusia laulunumeroita ja kehittämällä joitakin alkuperäisessä musikaalissa mainittuja tapahtumia. Nykyään suurin osa *Greasen* produktioista yhdistää elementtejä sekä lava- että elokuvaversiosta.

## Hahmot

#### Päähahmot

* **Daniel "Danny" Zuko**
	+ Musikaalin päähenkilö, oman "Burger Palace Boys" -jenginsä johtaja. Komea, rento ja charmikas teinipoika. Ongelmia alkaa ilmetä, kun hän kesän aikana rakastuu rannalla tapaamaansa tyttöön.
* **Sandra "Sandy" Dombrowski**
	+ Toinen päähenkilö, suloinen, naiivi ja mukava teinityttö. Joutuu vaihtamaan koulua High Schoolin viimeisenä vuonna ja kokee hankaluuksia yrittäessään tottua Rydellin hurjaan menoon. Hän joutuu alati pilkkaamisen kohteeksi, tullen verratuksi esimerkiksi Gidget-elokuvan *Sandra Dee*hen.
* **Rizzo**
	+ "Pink ladies" -jengin johtaja. Suorasukainen teinityttö, joka kovan ja sarkastisen kuorensa alla on kuitenkin haavoittuvainen. Jim Jacobs kuvailee häntä "kovaksi pikku italialaiseksi". Hänellä ja Dannylla viitataan olevan jonkinlainen suhde, vaikka Rizzo usein poikaa moittiikin.
* **Frenchy**
	+ Yksi "Pink ladies" -jengistä. Uneksija, joka ei pärjää kovinkaan hyvin koulussa, minkä takia hänellä on toiveena vaihtaa kosmetologikouluun. Hyväntuulinen hölmö.
* **Marty**
	+ "Pink ladies" -jengin kaunotar. Alkoholista, pojista ja polttamisesta innostunut sievä teinityttö, joka yrittää käyttäytyä hienostuneesti. Tarinan alussa hän on kihloissa merimiehen kanssa, mutta silmäilee muita miehiä pitkin juonta.
* **Jan**
	+ Hupsutteleva teinityttö, jolla on pakonomainen tarve syödä. Kovaääninen ja hyökkäävä muiden "Pink ladies"-jäsenten seurassa, mutta poikien kanssa ujompi.
* **Kenickie**
	+ Dannyn lähin mies "Burger Palace Boys"-jengissä. Kovanoloinen, tyly ja kiusoitteleva teinipoika joka välttää pienintäkin pehmoilua. Ylpeä "Greased Lightning"-nimisestä autostaan, jonka hän osti kesätyörahoillaan. Kenickiellä ja Rizzolla on pätkivä suhde ja hän usein riitelee Rogerin kanssa.
* **Roger**
	+ Itsevarma, pelleilevä ja roskaruokaa mättäävä "Burger Palace Boys"-jengiläinen, joka nauttii muiden kustannuksella. Tunnetaan Rydell Highschoolin mestaripyllistäjänä, eli oppilaana, joka esittelee paljasta takapuoltaan kelle tahansa vitsin tähden.

* **Sonny**
	+ Kerskuri, joka pitää itseään varsinaisena naistenkaatajana, vaikka suurin osa tytöistä näkeekin tämän iljettävänä. Kovanaama, joka kuitenkin perääntyy pienenkin kritiikin edessä. Ainoa "Burger Palace Boys"-jengiläisistä, jolla ei ole musiikkinumeroa.

* **Doody**
	+ "Burger Palace Boys"-jengin nuorin jäsen. Kitaraa soittava, avoin ja hymyileväinen teinipoika, jolla on vaikeuksia lähestyä ihastutaan Frenchyä. Suorastaan palvoo muita poikia ja unelmoi Rock'n'roll-staran urasta.

#### Sivuhahmot

* **Miss Lynch**
	+ Vanhapiika englanninopettaja, hyvin täsmällinen ja tarkka.
* **Eugene**
	+ Kömpelö, mielistelevä ja omahyväinen teinipoika. Herkkäuskoinen ja pitää yllä toivoa siitä, että joku tytöistä huomaisi hänet.
* **Cha-Cha**
	+ Ylpeilevä, kovaääninen sokkotreffityttö, jonka kanssa Kenickie ilmestyy koulun tanssiaisiin.
* **Patty**
	+ Itsevarma ja aggressiivinen cheerleader, tyypillinen keskiluokkalainen amerikkalaistyttö. Viehättävä ja urheilullinen.
* **Vince Fontaine**
	+ Teiniradion WAXX:in DJ. Sukkela, itsekeskeinen ja nopeapuheinen hurmuri.
* **Johnny Casino**
	+ "Johnny Casino and the Gamblers"-halppisbändin keulakuva, joka soittaa tansseissa.
* **Teen Angel**
	+ Frenchyn suojelusenkeli, jonka avustukset elämän tiellä ovat varsin suorasukaisia.

## Synopsis

#### Ensimmäinen näytös

Esitys alkaa radioäänen Vince Fontainen kertaamalla edellisen kesän tapahtumat eräältä kuuntelijalta saadun kirjeen avulla. Kirjoittaja Sandy oli tavannut kesän aikana ihanan pojan ja suree sitä, että he joutuivat eri kouluihin. Tämän jälkeen lavalle ilmestyy vanhapiika opettaja neiti Lynch, joka toivottaa oppilaat tervetulleeksi taas yhdelle lukuvuodelle ("Alma Mater"). Laulun loputtua kaikki "Burger Palace Boys" ja "Pink Ladies" -jengien jäsenet saapuvat lavalle ja laulavat oman raa'an parodiaversionsa ("Alma Mater (Parody").

Tarina alkaa kohtauksella, jossa Pinkit leidit istuvat ruokalassa ja Burger Palacen pojat koulun sisäänkäynnin portailla. Frenchy, tyttöporukan iloisin, esittelee muille pinkeistä leideistä (Rizzo, Marty, Jan) sekä Pattylle uuden naapurinsa Sandyn. Sandy kertoo heille kesän lohduttomasta rakkaustarinastaan. Sillä välin portaikolla Danny kertoo muille pojille (Kenickie, Roger, Doody ja Sonny) oman versionsa siitä, mitä kesän aikana tapahtui ("Summer nights"). Laulun jälkeen Pinkit leidit saavat selville, että Sandyn tarinan poika on heidän tuntemansa Danny Zuko. He järjestävät näille kahdelle kiusallisen jälleentapaamisen, jossa Danny muiden poikien nähden ei uskalla myöntää Sandyn olleen se tyttö, josta hän oli puhunut. Burger Palacen pojat lähtevät tylysti, jättäen Sandyn loukkaantuneena ja vihaisena koululle. Lohdutukseksi Pinkit leidit kutsuvat hänet yökylään Martyn luo.

Kesän aikana kitaratunnit aloittanut Doody esittelee juuri oppimiaan sointuja muille ystävilleen ja esittää numeron ("Those Magic Changes").

Pyjamajuhlissa tytöt kokeilevat viiniä, savukkeita ja puhuvat pojista. Marty on juuri mennyt kihloihin merimiehen kanssa, josta hän kertoo muille tytöille laulussaan ("Freddy My Love"). Numeron jälkeen käy ilmi, ettei Sandylla ole korvareikiä, minkä Frenchy lupaa tulevana kosmetologina korjata. Hän yrittää rei'ittää Sandyn korvat, mutta verta nähdessään tälle tulee huono olo. Sandyn lähdettyä vessaan Rizzo päivittelee tämän arkuutta ja laulaa pilkkalaulun ("Look at Me, I'm Sandra Dee"). Sandy saapuu takaisin huoneeseen ja kuulee laulun lopun, tästä loukkaantuen ja karaten juhlista.

Elokuvasta tuttu balladi ("Hopelessly Devoted to You") yleensä esitetään joko pyjamajuhlien jälkeen, juuri ennen väliaikaa tai sitten 2. näytöksen alkuosassa.

Samana iltana Burger Palacen pojat yrittävät pistää rahaksi varastamalla autonromun pölykapselit. Pian käy kuitenkin ilmi, että auto oli Kenickien juuri säästöillään ostama Greased Lightnin'. Vaikka muut pojat nauravatkin hänen ajoneuvollensa, Kenickie väittää, että siitä tulee vielä kaunis kilpa-auto ("Greased Lightnin").

Koulussa Danny näkee Sandyn uudelleen cheerleader-treenissään ja yrittää pyytää anteeksi tämän käyttäytymistä ensimmäisenä koulupäivänä. Patty keskeyttää heidät flirttaillakseen Dannyn kanssa.Danny saa kuulla, että urheilujoukkueen pääsykokeet ovat lähestymässä, ja Danny kertoo Sandylle, että hän aikoo osallistua todistaakseen itsensä tälle. Dannyn lähdettyä Patty ja Sandy jäävät harjoittelemaan cheerleader-esitystään ("Rydell Fight Song").

Burger Palacen pojat ja Pinkit leidit ovat kokoontuneet puistoon, jossa Frenchy kertoo pudottautuneensa pois koulusta ja jatkaa kosmikseen. Danny kertoo myös suunnitelmistaan päästä mukaan yleisurheilujoukkueeseen, josta muut teinit ovat ällistyneitä. Riideltyään Rogerin kanssa Roger ja Jan istuvat alas ja alkavat keskustelemaan pojan kummallisesta lempinimestä "Rump" (suom. takapuoli). Roger väittää, ettei hän pistä lempinimeä pahakseen, sillä pitää sinä tittelinä. Onhan hän sentään Rydellin paras paljastelija (*King of the Mooners),* eli hän nauttii harrastuksestaan esitellä paljasta takapuoltaan pahaa-aavistamattomille uhreilleen. Roger ja Jan paljastavat myös omat tunteensa toisilleen seuraavassa numerossa ("Mooning"). Rizzo kiusaa Dannyä siitä, että hän on ihastunut Sandyn kaltaiseen tyttöön.

Jos laulua ei esitetty pyjamabilekohtauksessa, esittää Rizzo numeron ("Look at me, I'm Sandra Dee"). Muuten Rizzo esittää tästä nopean pilaversion, jonka aikana Sandy saapuu paikalle sen kuulemaan Eugenen kanssa. Vihoissaan hän hyökkää Rizzon kimppuun ja pojat joutuvat repimään tytöt erilleen. Joissakin versioissa Sandy on vihainen Dannylle luullessaan, että tämä oli pilkan takana, toisissa hän tulee vihaiseksi Dannyn piittamattomuudesta siitä, että häntä kiusataan. Sandy ryntää vihaisena pois, minkä jälkeen loput teinit sopivat tulevista treffeistään koulun tanssiaisia varten. Ensimmäinen näytös loppuu iloiseen yhteisnumeroon ("We Go Together").

#### Toinen näytös

Tanssiaisiin valmistautuvat nuoret laulavat numeron ("Shakin' At the High School Hop"). Tällä välin Sandy istuu yksin kotona surren kohtaloaan ja ikävöiden Dannya ("It's Raining on Prom Night").

Kenickie saapuu tansseihin treffinsä Cha-Cha DiGregorion kanssa, joka on tyttö Saint Bernadette's Academysta. Patty yrittää taas flirttailla Dannyn kanssa ja moittii Sandyn cheerleading-taitoja, josta Danny ärsyyntyy ja jättää hänet tanssilattialle. Lopulta monien parinvaihtojen jälkeen Danny päätyy osallistumaan hand jive kilpailuun Cha-Chan kanssa. ("Born to Hand Jive")-numeron aikana kaikki oppilaat ottavat osaa tanssikilpailuun, josta tiskijukka Vince Fontaine hiljalleen pudottaa tanssijoita pois. Jäljelle jäävät vain Cha-Cha ja Danny, jotka kruunataan voittajapariksi.

Jonkin aikaa myöhemmin Burger Palacen pojat törmäävät kyseisen ruokalan edustalla Frenchyyn. Tyttö ihmettelee taloustavaroilla varustautuneiden poikien "arsenaalia" ja pojat kertovat, että ovat matkalla jengitappeluun. Cha-Cha ilmenikin olevan vastakkaisjengin pomon tyttöystävä, joka oli haastanut heidät tappeluun tanssiaisten tapahtumien takia. Danny ilmenee paikalle yleisurheilijan vaatteissaan ja ilmoittaa, ettei treenien takia ehdi mukaan jengitappeluun. Vihaisina loput pojat lähtevät syömään, jättäen Frenchyn yksin Palacen edustalle. Hän joutui pudottautumaan kosmiksesta, jossa olikin paljon vaikeampaa, mitä hän oli odottanut. Frenchylle ilmestyy Fabian-henkinen teinienkeli ja kuoro, joka esittää numeron ("Beauty School Dropout"). Teinienkeli kehottaa tyttöparkaa menevän takaisin kouluun ja hankkimaan itselleen kunnon todistuksen.

Burger Palacesta palaavat pojat kiroavat Dannyn käytöstä ja sitä, että Rogerkaan ei ollut ilmestynyt ajoissa paikalle. Hetken päästä hänkin tulee paikalle, aseenaan rikkinäinen antenni. Muut pojat pilkkaavat tätä ja varastavat häneltä housut ja kengät.

Tanssikilpailussa voittamiensa Drive-in leffalippujen avulla Danny vie Sandyn treffeille. Tunnelma on kylmä, sillä Sandy on vieläkin vihainen puistossa tapahtuneesta. Lepyttääkseen hänet Danny tarjoaa tytölle lukiosormuksensa, josta Sandy ilahtuu. Danny uskoo tämän olevan myöntyvyyden merkki ja alkaa suudella Sandya, joka häkeltyy Dannyn äkkipikaisuudesta. Kun Sandy tajuaa mitä Danny odottaa tapahtuvan seuraavaksi hän viskaa sormuksen takaisin pojalle ja karkaa Drive-Inistä. Versiosta riippuen Danny jää yksin leffaan ja laulaa lamentin ("Alone at a Drive-In Movie") tai ("Sandy").

Päiviä myöhemmin koko jengi- ilman Dannya- kokoontuu Janin luokse juhlimaan. Roger ja Doody viihdyttävät muita esittämällä lauluja ("Rock'n'roll Party Queen"). Rizzo kertoo Martylle hänen kuukautisten olevan myöhässä ja pelkää olevansa raskaana. Rikkinäistä kumia käyttäneestä isästä hän ei kuulemma ole varma. Vaikka lupasikin olla kertomatta kellekään, uutiset kantautuvat nopeasti Kenickien korviin, joka haluaa tietää onko lapsi hänen. Vihaisena siitä, että uutiset levisivät niin nopeasti, Rizzo kertoo että lapsi ei ole kenenkään jonka pojat tuntisivat. Kenickie lähtee loukkaantuneena pois, muut nopeasti perässä. Vain Sandy jää paikalle, kysyen miksi Rizzo ei halunnut ystäviltään apua vaikka he sitä tarjosivatkin. Hetken päästä Sandy päättelee, että Kenickie onkin lapsen isä. Rizzo purkaa raivoaan siitä, kuinka hän ei ole ollenkaan niin paha kuin hänestä puhutaan laulussaan ("There Are Worse Things I Could Do"). Rizzo lähtee ja jättää Sandyn yksin huoneeseen. Hän päättää, että on aika saada muodonmuutos, ja soittaa puhelimella Frenchyn takaisin luokseen ("Look at Me, I'm Sandra Dee" (Reprise)).

Seuraavana päivänä pojat viettävät aikaa Burger Palacessa. Masentunut Patty paljastaa, että Danny on palannut vanhoihin tapoihinsa ja eronnut yleisurheilujoukkueesta. Danny saapuu tämän jälkeen paikalle ja pojat ottavat hänet avosylin vastaan. Pian paikalle saapuvat myös Pinkit leidit, uuden muodonmuutoksen saanut Sandy mukanaan. Hän on muuttunut viattomasta koulutytöstä jokaisen rokkarin unelmaksi. Danny on ilahtunut näkemästään ja pari laulaa tunteistaan loppunumerossa ("All Choked Up") tai ("You're the One That I Want").

Lopuksi porukka päättää yhdessä lähteä Rogerille katsomaan The Mickey Mouse Clubia. Pattykin kutsutaan mukaan, vaikka hän ensin arkailee. Rizzo kertoo ettei olekaan raskaana ja että hän ja Kenickie ovat taas yhdessä, Frenchy paljastaa saaneensa uuden työn meikkimyyjänä ja Sonny uskaltaa viimein vihjata Martylle tykkäävänsä hänestä. Kaikki päättyy onnellisesti ja Burger Palacen pojat, Pinkit leidit, Sandy ja Patty laulavat siitä, kuinka he ovat aina ystäviä loppuun asti ("We Go Together" (Reprise)).

## Musiikkinumerot

#### Ensimmäinen näytös

* "Prologue" – instrumentaali
* "Grease" – tausta
* "Summer Nights" – Sandy, Danny, Burger Palacen pojat, Pinkit leidit, tausta
* "Those Magic Changes" – Doody, T-Birds, Burger Palacen pojat, tausta
* "Freddy, My Love" – Marty ja Pinkit leidit
* "Greased Lightnin'" – Kenickie, Danny, Burger Palacen pojat, miehet
* "Rydell Fight Song" – Sandy ja Patty
* "Mooning" – Roger ja Jan
* "Look at Me, I'm Sandra Dee" – Rizzo
* "We Go Together" – kaikki

#### Toinen näytös

* "Shakin' at the High School Hop" – Kaikki
* "It's Raining on Prom Night" – Sandy ja radioääni
* "Born to Hand Jive" – Vince Fontaine ja tausta
* "Hopelessly Devoted to You" – Sandy
* "Beauty School Dropout" – Teinienkeli ja enkelikuoro
* "Alone at a Drive-In Movie" – Danny
* ("Sandy" – Danny)
* "Rock 'N' Roll Party Queen" – Doody ja Roger
* "There Are Worse Things I Could Do" – Rizzo
* "Look at Me, I'm Sandra Dee (Reprise)" – Sandy
* "All Choked Up" – Danny, Sandy, tausta
* ("You're the One That I Want" – Danny, Sandy, tausta)
* "We Go Together (Reprise)" – kaikki

## Muuta

Grease on suosittu harrastelija- ja kouluteatteriesitys. Sisältö voi vaihdella suuresti eri produktioiden välillä, sillä tekstiä muotoillaan paljon yleisön mukaan.